༄༅།གོང་གསལ་བོད་དོན་རྒྱབ་སྐྱོར་ཚོགས་ཆེན་གསུམ་པ་ཕྱི་ལོ་༡༩༩༧ཟླ་༤ཚེས་༢༣དང་༢༤སོ་སོར་ཨ་རིའི་རྒྱལ་ས་ཝ་ཤིང་ཊོན་ལ་ཚུགས་ཤིང་།སྐབས་དེར་འཛམ་གླིང་ཡུལ་ཁག་༣༠ཙམ་ནས་ཚོཌ་མི་གྲངས་༡༠༠དང་།རང་ཕྱོགས་ནས་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་ཟམ་གདོང་བློ་བཟང་བསྟན་འཛིན་དང་།ཚོགས་གཞོན་ཐུབ་བསྟན་ལུང་རིགས།ཕྱི་དྲིལ་བཀའ་བློན་བཀྲས་མཐོང་ཚེ་དབང་ཆོས་རྒྱལ།ནང་སྲིད་བཀའ་བློན་བཀྲིས་དབང་འདུད།ཨ་རི་རྒྱལ་སྤྱིའི་བོད་དོན་ལས་འགུལ་ཚོགས་པའི་ཚོགས་གཙོ་རྒྱ་རི་བློ་གྲོས་རྒྱལ་མཚན།སྤྱི་འཐུས་རྒྱུན་ལས་པ་ངག་དབང་ལྷ་མོ།ཕྱི་དྲིལ་དྲུང་ཆེ་བསྟན་པ་ཚེ་རིང་།ཕྱི་རྒྱལ་སྐུ་ཚབ་དོན་གཅོད་ཁག་སོགས་ཚོགས་ཞུགས་གནང་ཡོད་པ་དང་།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐོག་མའི་དབུ་འབྱེད་ཀྱི་གསུང་བཤད་བཀའ་དྲིན་ཆེ་བ་དང་།དེ་རྗེས་ཨ་རི་རྒྱལ་སྤྱིའི་བོད་དོན་ལས་འགུལ་ཚོགས་པའི་ཚོགས་གཙོ།སྤྱི་འཐུས་ཚོགས་གཙོ།ཨ་རི་གྲོས་ཚོགས་འཐུས་མི་སྦེན་ཇ་མིན་གྷིལ་མན་བཅས་ནས་གསུང་བཤད་རིམ་པར་གནང་ཡོད་སྟབས་བོད་དོན་བདེན་པའི་གནས་ལུགས་ཕྱི་ནང་གང་སར་དྲིལ་བསྒྲགས་ཤུགས་ཆེ་ཐུབ་པ་བྱུང་ཞིང་།སྐབས་དེར་ཨ་རིའི་སྲིད་འཛིན་བིལ་ཁི་ལིན་ཊོན་མཆོག་ནས་ཆེད་དུ་ཤིས་སྨོན་གྱི་གསུང་འཕྲིན་ཞིག་གནང་བའི་ནང་འཁོད་དོན།འདི་ག་ཝ་ཤིང་ཊོན་དུ་རྒྱལ་སྤྱིའི་གྲོས་ཚོགས་འཐུས་མིའི་བོད་དོན་ལྷན་ཚོགས་ཐེངས་གསུམ་པ་ཚོགས་པ་དང་།ཚོགས་འདུར་ཕེབས་མཁན་ཡོངས་ལ་འཚམས་འདྲི་ཞུ་གི་ཡོད།ལྷག་པར་བོད་མི་མང་གི་དོན་དུ་སྐུ་ངལ་ལྷུར་བཞེས་གནང་མཁན་དང་།འཚེ་མེད་ཞི་བའི་སྙིང་སྟོབས་ལ་བརྟེན་ནས་ཞི་མོལ་མཐའ་འཁྱོངས་གནང་མཁན་འཛམ་གླིང་ཡོངས་ཀྱི་ཡིད་སྨོན་ཞུ་ཡུལ་༸གོང་ས་ཏཱ་ལའི་བླ་མ་མཆོག་ལ་དམིགས་བསལ་དགའ་བསུ་ཞུ་གི་ཡོད།ཨ་རི་བ་རྣམས་ཀྱི་རྩ་ཁྲིམས་ནང་གསལ་བའི་རང་དབང་ཁག་ལོངས་སྤྱད་དེ།རང་དབང་དང་བདེ་སྐྱིད་ཀྱི་ཆེད་དུ་ལས་དོན་བྱས་ཏེ་ཨ་རིའི་མི་མང་ཙམ་མ་ཡིན་པར་འཛམ་གླིང་ཁྱོན་ཡོངས་ལ་རང་དབང་ཡོང་ཐབས་བྱེད་བཞིན་ཡོད།རང་དབང་ནི་འགྲོ་བ་མིའི་རང་བཞིན་ལྷན་སྐྱེས་ཀྱི་ཐོབ་ཐང་ཡིན།འགྲོ་བ་མིའི་ཐོབ་ཐང་ནི་ཆབ་སྲིད་ཀྱི་ས་མཚམས་ལས་བརྒལ་བའི་ཡོངས་ཁྱབ་རང་བཞིན་ཞིག་ཡིན།འགྲོ་བ་མིའི་ཐོབ་ཐང་གདལ་བཤིག་གཏོང་བ་དང་།དང་ལེན་མི་བྱེད་པའི་གནས་ཚུལ་གང་དུ་ཡོད་ཀྱང་ང་ཚོས་མུ་མཐུད་གླེང་སློང་བྱེད་དགོས་པ་ཡིན།མང་གཙོ་དང་།འགྲོ་བ་མིའི་ཆེ་མཐོང་།ཆོས་དད་རང་མོས་བཅས་འཛམ་གླིང་གང་སར་འཕེལ་རྒྱས་ཡོང་ཐབས་སུ་འབད་བརྩོན་རྒྱུན་བསྲིང་གནང་མཁན་དབུ་ཁྲིད་རྣམ་པར་ཐུགས་རྗེ་ཆེ་ཞུ་རྒྱུ་དང་།ལྷན་ཚོགས་གྲུབ་འབྲས་ལྡན་པ་ཡོང་བའི་རེ་འདུན་ཡོད་ཅེས་གསུང་འཕྲིན་བསྩལ་བ་ནི་༸གོང་ས་ཆེན་པོའི་མཛད་འཕྲིན་ལ་མཚན་མཐོང་གུས་བཀུར་ཆེ་བསྟོད་ཅི་ཆེ་ཞུས་པ་མ་ཟད།འཛམ་གླིང་ཆབ་སྲིད་བབས་སྟེགས་སྟེང་བོད་ཀྱི་གནས་བབ་ཚད་མཐོར་སླེབས་ཏེ་སྟོབས་ཆེན་རྒྱལ་ཁབ་ཕན་ཚུན་དབར་འབྲེལ་མོལ་སྐབས་སྣང་ཆུང་རྡོག་རོལ་གཏོང་ཐབས་མེད་པའི་མངོན་རྟགས་གསལ་པོ་ཞིག་ཡིན།